Jippersistu d-dimostrazzjonijiet f'Bejrut
Imtella' Awwissu 11, 2020 - Aġġornata 11 Ta' Awwissu, 2020 8:00pm It-tielet lejl infila ta' protesti fil-kapitali Lebaniża Bejrut. Ġimgħa eżatt wara l-isplużjoni katastrofika li ħalliet iktar minn mitejn mejta u sitt elef persuna midruba, u llivellat mingħajr ħniena l-infrastruttura ta' din il-belt. Ilbieraħ, il-kabinett tal-gvern tal-Prim Ministru Hassan Diab irriżenja fost dimostrazzjonijiet biex tinġarr ir-responsabbiltà tal-isplużjoni ta' tliet elef tunnellata nitrat tal-ammonju li kien maħżun fil-port ta' Bejrut. Iżda dan biss ma kienx biżżejjed. Dimostranti komplew bil-protesti tagħhom fl-akwati tal-bini tal-parlament u f'xi ħin il-pulizija kellha anke tuża l-gass tad-dmugħ biex tferrex il-folol. Sadattant, l-operazzjoni ta' rkupru qed tkompli bin-Nazzjonijiet Magħquda tiddikjara li l-World Food Programme se jibgħat ħamsin elf tunnellata dqiq lejn Bejrut, ħalli tibda tittaffa l-problema tan-nuqqas tal-iktar ikel essenzjali. Is-Segretarju Ġenerali tan-Nazzjonijiet Magħquda, Antonio Guterres sejjaħ għall-investigazzjoni fid-dettall dwar il-kawża tal-isplużjoni ħalli l-Lebaniżi jkollhom is-serħan il-moħħ li min kien responsabbli għal din l-istraġi jħallas ta' għemilu. In-nitrat tal-ammonju kien tħalla maħżun mingħajr sigurtà fil-port ta' Bejrut, u sploda malli nar fl-istess inħawi miss mal-maħżen fejn kien ilu mitluq għal dawn l-aħħar 7 snin.